CELEX: 32022D0865
Language: fi
Date: 2022-05-24 00:00:00
Title: Neuvoston täytäntöönpanopäätös (EU) 2022/865, annettu 24 päivänä toukokuuta 2022, luvan antamisesta Tšekin tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide

2.6.2022   
               
               
                  FI
               
               
                  Euroopan unionin virallinen lehti
               
               
                  L 151/66
               
            
         NEUVOSTON TÄYTÄNTÖÖNPANOPÄÄTÖS (EU) 2022/865,
         annettu 24 päivänä toukokuuta 2022,
         luvan antamisesta Tšekin tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 287 artiklan 7 alakohdan mukaan Tšekin tasavalta (Tšekki) voi myöntää vapautuksen arvonlisäverosta sellaisille verovelvollisille, joiden vuosittainen liikevaihto on kansallisena valuuttana Tšekin liittymispäivänä voimassa olleen muuntokurssin mukaan enintään 35 000 euroa.
                  
               
                     (2)
                  
                  
                     Tšekki pyysi 23 päivänä marraskuuta 2021 komissioon saapuneeksi kirjatulla kirjeellä lupaa ottaa käyttöön direktiivin 2006/112/EY 287 artiklan 7 alakohdasta poikkeava erityistoimenpide ja siten myöntää vapautus arvonlisäverosta sellaisille verovelvollisille, joiden vuosittainen liikevaihto on kansallisena valuuttana Tšekin liittymispäivänä voimassa olleen muuntokurssin mukaan enintään 85 000 euroa, jäljempänä ’erityistoimenpide’. Erityistoimenpidettä sovellettaisiin 31 päivään joulukuuta 2024 saakka eli siihen päivään saakka, johon mennessä jäsenvaltioiden on saatettava neuvoston direktiivi (EU) 2020/285 (2) osaksi kansallista lainsäädäntöään. Kyseisestä direktiivistä seuraa, että jäsenvaltiot voivat 1 päivästä tammikuuta 2025 alkaen vapauttaa arvonlisäverosta sellaisten verovelvollisten suorittamat tavaroiden luovutukset ja palvelujen suoritukset, joiden vuosittainen liikevaihto tietyssä jäsenvaltiossa ei ylitä 85 000 euron raja-arvoa tai sen vasta-arvoa kansallisena valuuttana.
                  
               
                     (3)
                  
                  
                     Komissio toimitti direktiivin 2006/112/EY 395 artiklan 2 kohdan toisen alakohdan mukaisesti Tšekin tekemän pyynnön muille jäsenvaltioille 16 päivänä joulukuuta 2021 päivätyllä kirjeellä. Komissio ilmoitti Tšekille 20 päivänä joulukuuta 2021 päivätyllä kirjeellä saaneensa kaikki hakemuksen arviointiin tarvittavat tiedot.
                  
               
                     (4)
                  
                  
                     Erityistoimenpide noudattaa direktiiviä (EU) 2020/285, jolla pyritään vähentämään pienille yrityksille säännösten noudattamisesta aiheutuvaa rasitusta sekä ehkäisemään kilpailun vääristymistä sisämarkkinoilla.
                  
               
                     (5)
                  
                  
                     Erityistoimenpide säilyy vapaaehtoisena verovelvollisille, sillä ne voivat edelleen valita tavallisen arvonlisäverojärjestelmän direktiivin 2006/112/EY 290 artiklan mukaisesti.
                  
               
                     (6)
                  
                  
                     Tšekin toimittamista tiedoista ilmenee, että erityistoimenpiteellä on vain vähäinen vaikutus Tšekissä lopullisessa kulutusvaiheessa kannettavien verotulojen kokonaismäärään.
                  
               
                     (7)
                  
                  
                     Neuvoston asetuksen (EU, Euratom) 2021/769 (3) tultua voimaan Tšekki ei tee kompensaatiolaskelmaa arvonlisäveroperusteisista omista varoista varainhoitovuoden 2022 selvityksestä alkaen.
                  
               
                     (8)
                  
                  
                     Koska Tšekki odottaa erityistoimenpiteen vähentävän arvonlisäverovelvollisuuksia ja siten pienentävän sekä pienyritysten että veroviranomaisten hallinnollista rasitusta ja säännösten noudattamisesta aiheutuvia kustannuksia, ja koska erityistoimenpide ei vaikuta suuresti arvonlisäverotulojen kokonaiskertymään, Tšekille olisi annettava lupa ottaa käyttöön erityistoimenpide.
                  
               
                     (9)
                  
                  
                     Erityistoimenpiteen soveltamista olisi rajoitettava ajallisesti. Aikarajan olisi oltava riittävä, jotta komissio voi arvioida raja-arvon vaikuttavuuden ja asianmukaisuuden. Lisäksi direktiivin (EU) 2020/285 3 artiklan 1 kohdan mukaan jäsenvaltioiden on annettava ja julkaistava kyseisen direktiivin 1 artiklan, jolla muutetaan direktiiviä 2006/112/EY ja säädetään pieniä yrityksiä koskevista yksinkertaisemmista arvonlisäverosäännöistä, noudattamisen edellyttämät lait, asetukset ja hallinnolliset määräykset 31 päivään joulukuuta 2024 mennessä ja sovellettava kyseisiä säännöksiä 1 päivästä tammikuuta 2025. Sen vuoksi on aiheellista antaa Tšekille lupa soveltaa erityistoimenpidettä 31 päivään joulukuuta 2024 saakka,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä direktiivin 2006/112/EY 287 artiklan 7 alakohdassa säädetään, Tšekille annetaan lupa vapauttaa arvonlisäverosta verovelvolliset, joiden vuosittainen liikevaihto on kansallisena valuuttana Tšekin liittymispäivänä voimassa olleen muuntokurssin mukaan enintään 85 000 euroa.
         
         
            2 artikla
            Tämä päätös tulee voimaan päivänä, jona se annetaan tiedoksi.
            Sitä sovelletaan 31 päivään joulukuuta 2024.
         
         
            3 artikla
            Tämä päätös on osoitettu Tšekin tasavallalle.
         
         
            Tehty Brysselissä 24 päivänä toukokuuta 2022.
            
               
                  Neuvoston puolesta
               
               
                  Puheenjohtaja
               
               B. LE MAIRE
            
         
         
            (1)  EUVL L 347, 11.12.2006, s. 1.
         
            (2)  Neuvoston direktiivi (EU) 2020/285, annettu 18 päivänä helmikuuta 2020, yhteisestä arvonlisäverojärjestelmästä annetun direktiivin 2006/112/EY muuttamisesta pienten yritysten erityisjärjestelmän osalta ja asetuksen (EU) N:o 904/2010 muuttamisesta pienten yritysten erityisjärjestelmän asianmukaisen soveltamisen valvomiseksi tehtävän hallinnollisen yhteistyön ja tietojenvaihdon osalta (EUVL L 62, 2.3.2020, s. 13).
         
            (3)  Neuvoston asetus (EU, Euratom) 2021/769, annettu 30 päivänä huhtikuuta 2021, arvonlisäverosta kertyvien omien varojen lopullisesta yhdenmukaisesta kantomenettelystä annetun asetuksen (ETY, Euratom) N:o 1553/89 muuttamisesta (EUVL L 165, 11.5.2021, s. 9).